కె. వెంకటప్ప

కె. వెంకటప్ప (1886–1965) ఒక గొప్ప చిత్రకారుడు, శిల్పి, వీణావిద్వాంసుడు. ఆయన ప్రస్తుత కర్ణాటకలో భాగంగా ఉన్న మైసూరు రాజ్యంలో ఆస్థాన చిత్రకారుల కుటుంబంలో జన్మించారు. ఆయన అబనీంద్రనాథ్ ఠాగూర్ శిష్యుడు. ఆయన నీటి రంగులకూ (వాటర్‌కలర్స్), సున్నితమైన వాస్తవికత చిత్రాలకూ ప్రసిద్ధి చెందారు. ఆయన వేసిన ఊటకముండ్ నీటి రంగుల చిత్రాలు ఆయన స్వతంత్ర దృష్టిని ప్రతిబింబిస్తాయి.

1974 లో కర్ణాటక ప్రభుత్వం బెంగళూరులో వెంకటప్ప పేరుతో వెంకటప్ప ఆర్ట్ గ్యాలరీని స్థాపించింది, దీనిని VAG అని కూడా పిలుస్తారు. VAGలో ఆయన నీటి రంగుల చిత్రాలు, ప్లాస్టర్ బాస్ రిలీఫ్‌లతో పాటు, ఇతర కళాకారుల చిత్రాలను ప్రదర్శించే గ్యాలరీ స్థలాలు కూడా ఉన్నాయి.

 బాల్యం , విద్యాభ్యాసం 
వెంకటప్ప చిత్రకారుల కుటుంబంలో జన్మించాడు. వీరి తండ్రి, పూర్వీకులు మైసూరు రాజ్యంలో ఆస్థాన చిత్రకారులుగా, విజయనగర రాజుల వద్ద కళాకారులుగా ఉండేవారు. చిన్నప్పటి నుంచీ ఆయనకు చిత్రలేఖన కళ నేర్పించారు. ఆయన కృష్ణ రాజ వడియార్ IV రాజభవనంలో తన తండ్రికి సహాయం చేసేవారు. మహారాజు వీరి ప్రతిభను గుర్తించి మెచ్చుకుని, 1909 నుండి 1916 వరకు కలకత్తాలోని ప్రభుత్వ కళా పాఠశాలలో మరింత చదువుకోవటానికి ప్రోత్సహించారు. అక్కడ, ఆయన అబనీంద్రనాథ్ ఠాగూర్ వద్ద నందలాల్ బోస్ వంటి విద్యార్థులతో కలిసి చదువుకున్నారు. ప్రశంసలు అందుకున్నారు.

 చిత్ర కళాకారుడిగా 
చిత్ర కళాకారుడిగా వెంకటప్ప చిత్రాలు ప్రధానంగా జలవర్ణాలతో ఉండేవి. రవివర్మ స్ఫూర్తి కారణంగా ఆయన కాలంలో మైసూరు ఆస్థానంలో తైలవర్ణ చిత్రాలకు ప్రజాదరణ యెక్కువగా ఉండేది. కానీ ఈయన మాత్రం దానికి భిన్నంగా సాంప్రదాయిక, వాస్తవికత కలిగిన ఆధునిక శైలిలో నీటి రంగుల చిత్రాలను కొనసాగించారు.

నందలాల్ బోస్ తదితరులతో కలిసి వెంకటప్ప, లేడీ హెరింగ్‌హామ్‌కు అజంతా ఫ్రెస్కోలను కాపీ చేయడంలో సహాయం చేశాడు.

ఈయన తత్వం, స్వతంత్ర భావాలు ఆస్థానంలో అతనికి సమస్యలను తెచ్చిపెట్టింది. చిత్రాలకు తగిన జీతాలు లెకపోవడం, వాటిని తిరస్కరించడం వంటి చెయడం వలన కొంతకాలానికి ఆస్థానంలో ఉద్యొగం వదిలేసారు.

 నీటి రంగుల చిత్రాలు 
1926లో, వెంకటప్ప ఊటీలో ప్రకృతి దృశ్యాలను రూపొందించడం ప్రారంభించాడు. 1934 లో కొడైకెనాల్ రెండవ రౌండ్ ప్రకృతి దృశ్యాలను రూపొందించాడు. అతని ఊటీ జలవర్ణాలు జలవర్ణ చిత్రలేఖనానికి అత్యుత్తమ ఉదాహరణలుగా పేర్కొనబడ్డాయి. మహాత్మా గాంధీ మైసూరును సందర్శించి వెంకటప్ప చిత్రాలను చూశాడు. చిత్రాలలో బంధించబడిన సున్నితత్వాన్ని చూసి ఆశ్చర్యపోయాడు. తరువాత అతను తన జర్నల్ యంగ్ ఇండియాలో ఇలా వ్రాశాడు: వెంకటప్ప యొక్క సూక్ష్మమైన శ్రద్ధ, రేఖ, రంగుల నైపుణ్యం చూసి సామాన్యుడు కూడా ఆశ్చర్యపోతాడు. మేఘాల ప్రభావాలతో అద్భుతంగా కనిపించే అతని తెల్లవారుఝాము, ఉదయ, సాయంత్రాల చిత్రాలు ప్రశాంతతను కలిగిస్తూ విశ్రాంతి వాతావరణాన్ని చూపిస్తాయి. తన సుదీర్ఘమైన, తీవ్రమైన ప్రకృతి అధ్యయనాల ద్వారా ఇతను దీన్ని గ్రహించాడు.

 చిత్రమాలిక